**מגן לקהילות היהודיות** (בעבר: **לא תשתוק** - ע"ר) היא עמותה הפועלת בישראל בתחום הסיוע לנפגעי אלימות מינית פיזית ומילולית, ומניעת אלימות במשפחה ומחוצה לה. העמותה פועלת באמצעות הפצת מידע, חינוך והדרכה להורים ואנשי מקצוע, ליווי ותמיכה לנפגעי אלימות ומשפחותיהם בהתמודדות עם רשויות החוק האכיפה.

רקע
---

### לא תשתוק

באוקטובר 2015, פרסמה אביגיל קרלינסקי, חרדית מבית ליטאי, פוסט בפרופיל הפייסבוק האישי שלה שעסק בתחושת הביטחון של נשים. בעקבות פניות רבות שהיא קיבלה מנשים מהחברה החרדית שנפגעו בתקיפות מיניות, היא החליטה יחד עם צביקי פליישמן ורחל גוטליב רושגולד, גם הם מהחברה החרדית, לפתוח עמוד פייסבוק בשם "לא תשתוק". עמוד הפייסבוק הזה הפך לכתובת עבור ילדים נפגעי עבירות מין בחברה החרדית והוביל לשיח על פגיעות מיניות.

בטאון "צריך עיון" תיאר זאת כ"MeToo חרדית".

לאחר מספר שנות פעילות החליטה קרלינסקי שלא לקחת חלק פעיל בניהול העמותה, שבראשה עומדים כיום פליישמן ורושגולד שהיו שותפים למיזם מיום הקמתו.

מרכז הסיוע מגן לקח על עצמו את האחריות לדף הפייסבוק ולהמשך הסיוע לנפגעי אלימות בחברה החרדית, ואף הוסיף את ההאשטג "לא תשתוק" ללוגו שלו.

פעילות
------

העמותה מצהירה שמטרותיה לפעול למען שורדי התעללות וניצול מיני באמצעות מערכת המשפט.

חזון העמותה הוא לפעול לטובת יצירת קהילות יהודיות בטוחות יותר בישראל וברחבי העולם, באמצעות פיתוח ויישום תוכניות ושירותים שמטרתם ליצור שקיפות ולהעמיד בראש סדר העדיפויות את רווחתם של הקורבנות. העמותה פעילה מזה שנים בקהילה החרדית בישראל, ובפעילותה מטילה אחריות על תוקפים, ושואפת לבטל את הסטיגמות הנלוות לנפגעי תקיפות מיניות.

פליישמן ורושגולד מנהלים כיום את פעילות העמותה. השניים נבחרו בשנת 2018 במסגרת פרויקט "40 הצעירים המבטיחים" ורושגולד נבחרה לפרויקט האקטיביסטיות של ישראל 2019, שניהם של היומון הכלכלי גלובס. בשנת 2022 זכתה רושגולד בפרס רפפורט.

ב-2021, בעקבות פרשת חיים ולדר ותגובות ההנהגה הרבנית החרדית להתאבדותו התעוררה התנועה בעוצמה גדולה, ואקטיביסטים חרדים רבים חברו לקריאה לשינוי ולהפסקת ההשתקה בחברה החרדית. באותה שנה ארגנו פעילות חרדיות את מחאת בית יעקב הראשונה מסוגה כמחאה על המשך העסקתה של צביה רוטנברג כמנהלת סמינר מעלות בית יעקב החרדי, לאחר שמספר תלמידות לשעבר התלוננו שפגעה בהן.

במרץ 2021 לקחו חלק בחשיפת מעשיו של יהודה משי זהב אחרי שרבים אחרים ידעו והשתיקו את הפרשה במשך שנים. השניים גם היו מעורבים בחשיפה של פרשת מלכה לייפר, מנהלת בית ספר חרדי במלבורן שהוסגרה לבסוף לשלטונות האוסטרליים. הם פעלו על מנת להוכיח שלמרות הטענות, לייפר כשירה לעמוד לדין.

התנועה מתחזקת בשנים האחרונות בעקבות עבודה מאומצת של אקטיביסטיות ואקטיביסטים חרדים הפועלים לקידום תמיכה בנפגעי ותקיפה במגזר החרדי ולהעלאת המודעות לנושא באמצעות קמפיינים, לובי פוליטי, הפגנות, גיוס המונים ועבודה עם גורמי סמכות חרדיים.

בשנת 2023 עלה בהוט סרט תיעודי "השמיעי קולך" על סיפורה של התנועה ושל ארבעת הנשים החרדיות המובילות אותה: אביגיל היילברון, שרי קרויזר, הדסה ברוך וגל רוסאייב

קישורים חיצוניים
----------------

* 

* אתר האינטרנט הרשמי של מגן לקהילות היהודיות
* מגן לקהילות היהודיות, ברשת החברתית אינסטגרם
* עמותת מגן לקהילות היהודית בגיידסטאר, אתר העמותות של ישראל
* לא תשתוק בפייסבוק
* ד"ר שרה זלצברג, ‏סדקים בחומת ההשתקה: האם יש שינוי בחברה החרדית ביחס לפגיעות מיניות?, בעיתון מקור ראשון, 1 באפריל 2021

הערות שוליים
------------

1. ↑  מגן לקהילות היהודיות (ע"ר) | גיידסטאר - אתר העמותות של ישראל | משרד המשפטים, באתר www.guidestar.org.il
2. ↑  אתר למנויים בלבד נתי טוקר, "לא תשתוק": החרדיות שהחליטו להילחם בתופעת ההטרדות המיניות במגזר, באתר TheMarker‏, 1 במאי 2017
3. ↑  "מה שהם קוראים אהבה" באתר "צריך עיון"
4. 1 2  about, www.rappaport-prize.org.il
5. ↑  השליחות שלנו – Magen, באתר magen-israel.org
6. ↑  רחלי רושגולד וצביקי פליישמן - 40 עד 40: המנהיגות הצעירה של ישראל - גלובס, באתר Globes
7. ↑  ליידי גלובס מציג: האקטיביסטיות של ישראל 2019 - רחלי גוטליב רושגולד, באתר גלובס
8. ↑  האישה שעומדת מאחורי חשיפת משי-זהב: "יש לי שמות נוספים שהם פצצות מתקתקות", באתר און לייף, ‏2021-06-29
9. ↑  צפו פגיעה: המהפכה למיגור הפגיעות המיניות בחברה החרדית, באתר www.makorrishon.co.il
10. ↑  מ-ה-פ-כ-ה? הציבור החרדי החליט למרות רבניו להאמין לנפגעות ונפגעי תקיפה onlife, 03/01/2022
11. ↑  הנשים החרדיות מצטרפות למאבק: יפגינו מול מטה האו"ם במחאה על השתיקה בנושא הנשים הישראליות  
חרדים ופעילים חברתיים מפגינים מול ביתו של השר פרוש במחאה על הסיוע לעבריין ברלנד  
אימהות לצרה: הנשים שילדיהן נפגעו על ידי מורה בגן מסרבות לשתוק
12. ↑  "רעידת אדמה בעוצמה שכזו היא דבר נדיר": כך משפיעות פרשות ולדר ומשי זהב על המגזר החרדי
13. ↑  אריאלה שטרנבך, התפתחות בפרשת מנהלת הסמינר שנטען כי פגעה מינית: "קיימת סכנה ממשית לנערות", באתר חדשות 13, 28 במרץ 2022
14. ↑   השמיעי קולך - הפרומו הרשמי!, סרטון בערוץ "HOT 8", באתר יוטיוב (אורך: 00:40)